KIRJALLINEN KYSYMYS E-3840/00 esittäjä(t): Raina Echerer (Verts/ALE) komissiolle. Direktiivi 91/628/ETY.



Virallinen lehti nro 174 E , 19/06/2001 s. 0161 - 0162



KIRJALLINEN KYSYMYS E-3840/00 esittäjä(t): Raina Echerer (Verts/ALE) komissiolle (7. joulukuuta 2000) Aihe: Direktiivi 91/628/ETY Komissio on viimeisen kymmenen vuoden aikana saanut valtavasti tietoa siitä, kuinka useat jäsenvaltiot ovat epäonnistuneet eläinten kuljetusta koskevat direktiivin 91/628/ETY(1) täytäntöönpanossa. Tietoja ovat antaneet muun muassa Euroopan parlamentti, jäsenvaltioiden viranomaiset, kansalaisjärjestöt ja itse komissio (terveydestä ja kuluttajansuojasta vastaava pääosasto). 1. Voiko komissio selittää, miksi se pitää tarpeettomana soveltaa tässä asiassa sen valvontatehtävää, koska se ei ole käynnistänyt rikkomusmenettelyjä niitä jäsenvaltiota vastaan, jotka eivät noudata direktiivin 91/628/ETY säännöksiä? 2. Vastauksissaan parlamentin jäsenten Gianni Taminon ja Caroline Lucasin kahteen kirjalliseen kysymykseen komissio korosti Italian tilannetta, joka vaatii rikkomusmenettelyiden käynnistämistä tätä valtiota vastaan. Voiko komissio selittää, miksi Italialle ei ole tähän mennessä lähetetty virallista ilmoituskirjettä? (1) EYVL L 340, 11.12.1991, s. 17. David Byrnen vastaus komission puolesta (7. maaliskuuta 2001) 1. Komissio voi vahvistaa, että eläinsuojelujärjestöt ja yksityiset kansalaiset ottavat siihen varsin paljon yhteyttä kertoakseen, että jäsenvaltiot eivät täytä eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta 19. marraskuuta 1991 annetun neuvoston direktiivin 91/628/ETY(1), sellaisena kuin se on muutettuna 29. kesäkuuta 1995 annetulla neuvoston direktiivillä 95/29/EY(2), mukaisesti niille kuuluvia velvoitteitaan. Jotkin jäsenvaltiot ilmoittavat komissiolle myös säännösten rikkomuksista, joita väitetään tapahtuneen muissa jäsenvaltioissa. Jäsenvaltioilla on tietyissä olosuhteissa velvollisuus ilmoittaa nämä tiedot (direktiivin 18 artiklan 3 kohta). Jos valitus näyttää perustellulta, komissio tavallisesti ottaa yhteyttä kyseiseen jäsenvaltioon. Jos lisäksi näyttää siltä, että valituksen mukaan direktiivin täytäntöönpanoon jäsenvaltiossa liittyy vakavia puutteita, komission elintarvike- ja eläinlääkintätoimisto voi tutustua tilanteeseen jäsenvaltiossa määräajoin tekemillään tarkastusmatkoilla. Jos komission puututtua asioihin näyttää siltä, että jäsenvaltio ei ole valmis toteuttamaan tarvittavia toimia puutteiden korjaamiseksi tai että toimet ovat olleet riittämättömiä tai tehottomia, komissio on valmis harkitsemaan EY:n perustamissopimuksen 226 artiklassa (entisessä 169 artiklassa) määrätyn jäsenyysvelvoitteiden rikkomista koskevan menettelyn käynnistämistä. Direktiivin 91/628/ETY osalta on käynnistetty lukuisia tällaisia menettelyitä. 2. Komissio on seurannut Italian tilannetta tarkasti ja ottanut usein yhteyttä maan viranomaisiin eläinkuljetuskysymyksissä. Elintarvike- ja eläinlääkintätoimisto on järjestänyt useita tarkastusmatkoja. Esimerkiksi paikoissa, joiden osalta on ilmoitettu erityisiä eläinten hyvinvointiin liittyviä puutteita, on käyty useaan kertaan. Tilanne on ollut erityisen mutkikas, koska useat ongelmista ovat syntyneet, kun eläimet ovat tulleet Italiaan unionin ulkopuolisista maista tai ovat olleet kauttakulkumatkalla Italian läpi ulkopuolisiin maihin. Vastikään tehtiin jälleen yksi tarkastusmatka, jonka tuloksista julkaistaan piakkoin raportti. Komissio päättää raportin tulosten perusteella lähitulevaisuudessa, aikooko se käynnistää EY:n perustamissopimuksen 226 artiklan (entisen 169 artiklan) mukaisen menettelyn. (1) EYVL L 340, 11.12.1991. (2) EYVL L 148, 30.6.1995.